यह खबर ऐसे वक्त में आई है जब बरसों स्थिर रहने के बाद भारत अब बच्चों के लिए प्रस्तावित निःशुल्क टीकों को अंतरराष्ट्रीय मानकों की ओर ले जाने का प्रयास कर रहा है. प्रधानमंत्री अपने महत्वाकांक्षी सार्विक टीकाकरण कार्यक्रम में खुद दुनिया के सबसे अमीर आदमी बिल गेट्स की मदद ले रहे हैं. इस साल देश में चार नए टीके लाए गए हैं जिसे एनटीएजीआइ ने प्रस्तावित किया है और जिसे ग्लोबल अलायंस फॉर वैक्सीन्स ऐंड इम्युनाइजेशन (जीएवीआइ या गावी) का उत्पाद सहयोग प्राप्त है—यह एक अंतरराष्ट्रीय अलाभकारी गठजोड़ है जो दुनिया के 73 निम्न और मझोले आय वाले देशों में गेट्स के सहयोग से अनिवार्य टीकों तक किफायती पहुंच मुहैया कराने का काम करता है.